CELEX: 
Language: ro
Date: 2021-06-17 00:00:00
Title: REGULAMENTUL DELEGAT (UE) …/… AL COMISIEI de completare a Directivei 2014/94/UE a Parlamentului European și a Consiliului în ceea ce privește standardele privind punctele de reîncărcare pentru autobuze electrice

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Articolul 8 din Directiva 2014/94/UE
                  1
                împuternicește Comisia Europeană să adopte acte delegate pentru a completa sau actualiza specificațiile tehnice privind infrastructura pentru combustibili alternativi menționate la articolele 4, 5 și 6 și în anexa II la directivă.
            
            
               Actele delegate sunt necesare pentru a impune conformitatea infrastructurilor care trebuie să fie instalate sau reînnoite cu specificațiile tehnice din standardele europene (EN) care trebuie să fie elaborate, fără a aduce atingere Regulamentului (UE) nr. 1025/2012, în cazurile în care organizațiile de standardizare europene (OSE) au recomandat o singură soluție tehnică cuprinzând specificații tehnice de tipul celor descrise într-un standard european relevant.
            
            
               Pentru a pune în aplicare Directiva 2014/94/UE și în temeiul articolului 10 alineatul (1) din Regulamentul (UE) nr. 1025/2012, Comisia a adresat o cerere
                  2
                (M533) Comitetului European de Standardizare (CEN) și Comitetului European de Standardizare în Electrotehnică (CENELEC) în vederea elaborării și a adoptării standardelor europene adecvate sau a modificării celor existente, prin stabilirea unor specificații tehnice de interoperabilitate cu o soluție unică, după caz, pe baza unor standarde internaționale privind infrastructura pentru combustibili alternativi.
            
            
               Standardele care trebuie să fie elaborate de CEN/CENELEC în cadrul cererii M/533 se referă la specificațiile tehnice privind infrastructura pentru combustibili alternativi din Directiva 2014/94/UE. Aceste specificații figurează la articolul 4 alineatul (14) și la punctele 1.3, 1.4, 1.5, 1.6 și 1.8 din anexa II – furnizarea energiei electrice pentru transportul rutier și maritim și navigația interioară; articolul 5 alineatul (3) și punctul 2 din anexa II – furnizarea hidrogenului pentru transportul rutier; precum și articolul 6 alineatul (11) și punctul 3 din anexa II – furnizarea gazului natural, inclusiv a biometanului, pentru transportul rutier și maritim și navigația interioară.
            
            
               În urma adoptării de către CEN/CENELEC a standardelor relevante în cadrul cererii M/533, Comisia a adoptat, la 13 august 2019, Regulamentul delegat (UE) 2019/1745 al Comisiei de completare și de modificare a Directivei 2014/94/UE a Parlamentului European și a Consiliului în ceea ce privește punctele de reîncărcare pentru autovehiculele de categoria L, alimentarea de la rețeaua electrică terestră a navelor de navigație interioară, alimentarea cu hidrogen pentru transportul rutier și alimentarea cu gaze naturale pentru transportul rutier și naval și de abrogare a Regulamentului delegat (UE) 2018/674 al Comisiei.
            
            
               Acest regulament delegat al Comisiei completează specificațiile tehnice privind punctele de reîncărcare pentru autobuze electrice, menționate la punctul 1.6 din anexa II la Directiva 2014/94/UE. 
            
            
               Este necesară adoptarea unor standarde comune privind punctele de reîncărcare pentru autobuze electrice pentru a elimina barierele tehnice și de reglementare din întreaga UE și, prin urmare, pentru a facilita dezvoltarea unei piețe unice în vederea creării unor condiții adecvate pentru actorii de pe piață și a asigurării unei puneri în aplicare fără probleme a Directivei revizuite privind vehiculele nepoluante, care stabilește obiective naționale minime pentru achiziții publice de autobuze nepoluante, inclusiv un obiectiv secundar pentru achizițiile de autobuze cu emisii zero
                  3
               .
            
            
               Directiva prevede o perioadă de tranziție de cel puțin 24 de luni înainte ca specificațiile tehnice relevante sau versiunile modificate ale acestora să devină obligatorii pentru infrastructura care urmează să fie instalată sau reînnoită.
            
            
               2.CONSULTĂRI ÎNAINTEA ADOPTĂRII ACTULUI
            
            
               Experți din statele membre reuniți în cadrul Forumului pentru transporturi durabile au fost consultați cu privire la standardele privind infrastructura pentru combustibili alternativi, dar și membri ai Comitetului privind infrastructura pentru combustibili alternativi, care și-au dat avizul cu privire la standardele europene care fac obiectul acestui proiect de regulament delegat al Comisiei.
            
            
               3.ELEMENTELE JURIDICE ALE ACTULUI DELEGAT
            
            
               Prezentul regulament delegat al Comisiei completează Directiva 2014/94/UE în conformitate cu articolul 4 alineatul (14) din directiva respectivă.
            
            
               Este necesară adoptarea unui regulament pentru a stabili standarde tehnice la nivelul UE, deoarece regulamentele nu necesită măsuri naționale de transpunere și asigură armonizarea în timp util și aplicabilitatea rapidă a standardelor în statele membre.
            
            
               REGULAMENTUL DELEGAT (UE) …/… AL COMISIEI
            
            
               din 17.6.2021
            
            
               de completare a Directivei 2014/94/UE a Parlamentului European și a Consiliului în ceea ce privește standardele privind punctele de reîncărcare pentru autobuze electrice 
               
            
               (Text cu relevanță pentru SEE)
            
         
         
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2014/94/UE a Parlamentului European și a Consiliului din 22 octombrie 2014 privind instalarea infrastructurii pentru combustibili alternativi
                  4
               , în special articolul 4 alineatul (14),
            
            
               întrucât:
            
            
               (1)Directiva 2014/94/UE stabilește că specificațiile tehnice privind interoperabilitatea punctelor de reîncărcare și realimentare trebuie să fie indicate în standardele europene sau internaționale. În cazul standardelor care nu au fost încă adoptate, standardizarea trebuie să se bazeze pe standarde în curs de elaborare.
            
            
               (2)În conformitate cu articolul 10 alineatul (1) din Regulamentul (UE) nr. 1025/2012 al Parlamentului European și al Consiliului
                  5
               , Comisia a solicitat
                  6
                Comitetului European de Standardizare (CEN) și Comitetului European de Standardizare în Electrotehnică (CENELEC) să elaboreze și să adopte standarde europene adecvate sau să le modifice pe cele existente, pentru furnizarea energiei electrice pentru transportul rutier și maritim și navigația interioară; furnizarea hidrogenului pentru transportul rutier; precum și furnizarea gazului natural, inclusiv a biometanului, pentru transportul rutier și maritim și navigația interioară.
            
            
               (3)În urma punerii în aplicare a cererii M/533 adresate de Comisie, CEN și CENELEC au elaborat standarde care conțin specificațiile tehnice privind punctele de reîncărcare pentru autobuze electrice, menționate la punctul 1.6 din anexa II la Directiva 2014/94/UE. 
            
            
               (4)Potrivit informațiilor transmise de CEN și CENELEC Comisiei, conectorii de tip 2, astfel cum sunt descriși în standardul EN 62196-2, sunt cel mai adecvat tip pentru punctele de reîncărcare cu curent alternativ (CA) de tensiune normală și înaltă pentru autobuze electrice.
            
            
               (5)Potrivit informațiilor transmise de CEN și CENELEC Comisiei, conectorii sistemului de încărcare combinat „Combo 2”, astfel cum sunt descriși în standardul EN 62196-3, trebuie să fie utilizați pentru punctele de reîncărcare cu curent continuu (CC) de tensiune normală și înaltă pentru autobuze electrice.
            
            
               (6)CEN și CENELEC au informat Comisia că standardul EN 50696 trebuie să se aplice dispozitivelor automatizate cu interfață de contact destinate utilizării în sistemele de reîncărcare conductivă pentru autobuze electrice în modul 4, conform standardului EN 61851-23-1, pentru a se asigura interoperabilitatea. Acest standard, împreună cu standardele menționate mai sus, va juca un rol crucial pentru introducerea autobuzelor electrice în orașe.
            
            
               (7)În conformitate cu Directiva (UE) 2019/1161 a Parlamentului European și a Consiliului
                  7
               , cote naționale minime din achizițiile publice sunt rezervate pentru autobuze cu emisii zero, și anume de până la 22,5 % pentru perioada 2021-2025 și 32,5 % pentru perioada 2026-2030. Având în vedere numărul din ce în ce mai mare al autorităților și operatorilor din domeniul transportului public care trec la autobuze cu emisii zero pentru a atinge aceste obiective, asigurarea interoperabilității depline dintre vehicule și infrastructura de reîncărcare devine imperativă.
            
            
               (8)Trebuie asigurată interoperabilitatea diferitelor tipuri de infrastructură de reîncărcare pentru autobuze electrice, pentru a crea condiții de concurență echitabile pentru producători și operatori și pentru a permite economii de scară, facilitând, în același timp, deschiderea către soluții tehnologice. Ea ar trebui să favorizeze și mai mult recurgerea la o încărcare inteligentă, inclusiv la serviciile „de la vehicul la rețea” (tehnologia V2G). 
            
            
               (9)Experții din statele membre, consultați prin intermediul Comitetului privind infrastructura pentru combustibili alternativi, precum și atașații statelor membre pentru transporturi și-au dat avizul cu privire la standardele și specificațiile tehnice europene care fac obiectul prezentului act delegat.
            
            
               (10)În consecință, Comisia trebuie să completeze punctul 1.6 din anexa II la Directiva 2014/94/UE cu trimiteri la standardele și specificațiile tehnice europene elaborate de CEN și CENELEC.
            
            
               (11)În cazul în care trebuie puse în aplicare, prin intermediul unor acte delegate, noi specificații tehnice prevăzute în anexa II la Directiva 2014/94/UE, se aplică o perioadă de tranziție de 24 de luni.
            
            
               ADOPTĂ PREZENTUL REGULAMENT:
            
            
               Articolul 1
            
            
            
               Punctele de reîncărcare pentru autobuze electrice, menționate la punctul 1.6 din anexa II la Directiva 2014/94/UE, trebuie să fie echipate, în scopuri de interoperabilitate, după cum urmează:
            
            
               –punctele de reîncărcare cu curent alternativ (CA) de tensiune normală și înaltă pentru autobuze electrice trebuie să fie echipate cel puțin cu conectori de tipul 2, astfel cum sunt descriși în standardul EN 62196-2;
            
         
         
            
               –punctele de reîncărcare cu curent continuu (CC) de tensiune normală și înaltă pentru autobuze electrice trebuie să fie echipate cel puțin cu conectori ai sistemului de încărcare combinat „Combo 2”, astfel cum sunt descriși în standardul EN 62196-3;
            
            
               –dispozitivele automatizate cu interfață de contact destinate utilizării în sistemele de reîncărcare conductivă pentru autobuze electrice în modul 4, conform standardului EN 61851-23-1, în ceea ce privește dispozitivul automatizat de conectare (DAC) montat pe infrastructură (pantograf), DAC montat pe plafonul vehiculului, DAC montat sub vehicul și DAC montat pe infrastructură și conectat la partea laterală sau la plafonul vehiculului, trebuie să fie echipate cu interfețe mecanice și electrice, astfel cum se definește în standardul EN 50696.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 
            
            
               Se aplică de la [OP: A se introduce data, 24 de luni de la data intrării în vigoare].
            
            
               Prezentul regulament se aplică numai punctelor de încărcare pentru autobuze electrice care sunt instalate după data aplicării prezentului regulament.
            
            
               Regulamentul nu se aplică infrastructurii de reîncărcare pentru cablurile aeriene ale troleibuzelor (linii aeriene de contact). 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 17.6.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                  
                        Directiva 2014/94/UE a Parlamentului European și a Consiliului din 22 octombrie 2014 privind instalarea infrastructurii pentru combustibili alternativi (Text cu relevanță pentru SEE).
                  
               
               
                  
                     (2)
                  
                  
                        M/533 Decizia de punere în aplicare a Comisiei C(2015) 1330 final din 12 martie 2015 privind o cerere de standardizare adresată organizațiilor de standardizare europene, în conformitate cu Regulamentul (UE) nr. 1025/2012 al Parlamentului European și al Consiliului referitoare la elaborarea de standarde europene aplicabile infrastructurii pentru combustibili alternativi.
                  
               
               
                  
                     (3)
                  
                        Directiva (UE) 2019/1161 a Parlamentului European și a Consiliului din 20 iunie 2019 de modificare a Directivei 2009/33/CE privind promovarea vehiculelor de transport rutier nepoluante și eficiente din punct de vedere energetic (Text cu relevanță pentru SEE).
               
               
                  
                     (4)
                  
                        JO L 307, 28.10.2014, p. 1. 
               
               
                  
                     (5)
                  
                        Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (JO L 316, 14.11.2012, p. 12).
               
               
                  
                     (6)
                  
                        M/533 Decizia de punere în aplicare a Comisiei C(2015) 1330 final din 12 martie 2015 privind o cerere de standardizare adresată organizațiilor de standardizare europene, în conformitate cu Regulamentul (UE) nr. 1025/2012 al Parlamentului European și al Consiliului referitoare la elaborarea de standarde europene aplicabile infrastructurii pentru combustibili alternativi.
               
               
                  
                     (7)
                  
                        Directiva (UE) 2019/1161 a Parlamentului European și a Consiliului din 20 iunie 2019 de modificare a Directivei 2009/33/CE privind promovarea vehiculelor de transport rutier nepoluante și eficiente din punct de vedere energetic (JO L 188, 12.7.2019, p. 116).